**Өмірлік ұстазым**

**Турагулова Б.Т., Ы.Алтынсарин атындағы Рудный әлеуметтік-гуманитарлық колледжінің арнайы пәндер оқытушы, 1984 жылғы түлегі**

Өнегелі өмірімен және тындырымды істерімен талай шәкірттің ерекше ыстық ықыласына бөленген аяулы азамат Сүймеков Досмағұл Есләмұлының менің педагогикалық өсу, өрлеу жолымда өзіндік өшпес айрықша орны бар. Өткенге көз жүгіртіп тамаша ағайымды еске түсірсем, сонау көзден сағым боп ұшқан тәтті жылдар бейнебір тарихи киноның ленталарындай реттілігін сақтап келіп тұрады.

Ағайымның әсерлі дауысы мен көркемдеп, әспеттеп сөйлеген сөздерінен адамдарға деген жанашырлық пен асқан бауырмалдылықты сезінетінмін. Әкелік қамқорлық тұла бойынан тұнып тұратын. Студенттік жылдарда ата-анадан жырақ жүрген студент жастар үшін сол қамқорлық әкелік мейірімімен пара-пар болатын.

Мен оқыған жылдары Рудный қаласында мемлекеттік тілде мектептер болмады. Теорияны практикаға тиімді ұштастыру мақсатында арнайы Қостанай қаласындағы Ы.Алтынсарин атындағы мектеп интернатқа таңғы алтыда автобуспен баратынбыз. Қайран қайта келмес, сағым болған студенттік жылдарым-ай....

Досмағұл ағай ұстаздық қызметіне ешқашан бей-жай қараған емес. Шаруасы бас-етектен асса да, білдей бір оқу ордасына басшылық етсе де, сабақты талдауға уақыт таба білетін. Әр сабақты егжей-тегжей түсіндіріп, болашақ мамандығымызға алтыннан да қымбат ақыл кеңесін беруден еш жалықпайтын. Тіпті уақыттың тығыздығын себепші қылып ағайдың үйіне барып сабақ өткізуге кеңес алатынбыз. Сонда ұлағатты ұстаз еш ренжіп, қабат шытқан емес.

Адамның қателігін, көңіліне тигізбей дөп тигізіп айту кез келгеннің бойынан табыла бермейтін қасиет. Менің ағайымда бұл қасиет қанынан бар сияқты.

Бірде 3 курста математика пәнінен екінші сыныпқа сабақ бердім. Оқытушым Білім озаты, тәжірбиеге бай, білімді де білікті Күнжамал Шакирова болды. Сабағымда апайыммен бірге Досмағұл Есләмұлы да отырды. Осындай білім мен ғылымның саңлақтарының алдында сабақ беру мен үшін үлкен мақтаныш болғанымен әрі аса жауапты іс болды. Аздап қорқыныш сезімі бойымды билеп алғаны рас. Бірақ білдіртпеуге тырысып бақтым.

Сабақ та аяқталды. Талдау басталып кетті. Сөз кезегі ағайыма келгенде:

«Қобалжығаның басында көрініп қалды, уақыт та жетіңкіремей қалды, қалғаны тамаша. Бағаң «4»деді.Бұл бірінші сабағың, теориядан «бес» болып, практикадан «төрт» алатындар тәжірбиелі ұстаздардың арасында да болады. Оған ренжіме» - деп, арқамнан қақты. Сол кездегі арқамнан қаққанынан асқар таудай әкемнің алақанының жылулығын сезіне білдім.

Сол алғашқы сабақтағы ағайымның талдауының түпкі мәніне ұзақ жылдар бойы терең мән беріп жадымнан шығарған емеспін. Міне, бүгін де өзімде сол аяулы жандардың ізін басып келемін. Өзім оқып ержетіп, мықты маман болып қалыптасуыма өзіндік орны бар алтын ұя колледжінде абыроймен 25 жыл қызмет етіппін.

Бұл оқу орынның әр кірпіші, әр бөлмесі ағайымды еріксіз еске түсіреді. Осы колледжге келіп жұмыс жасауыма Досмағұл Есләмұлы тікелей себепші болды.

Училищені аяқтап, арада біршама уақыт салып Меңдіқара да 1992 жылы ашылған алғашқы қазақ мектебінің директоры болып жүрген кезім еді. Ағайым демалысқа туған елге қыдырып келген кезінде, жүздесудің сәті түсті. Мәз-мейрам болып балаша қуанды. «Өзімнің балаларым екен ғой» -, деп қатты риза болды. Жаныма ере барған інім Мұрат та, келінім Гүлнұр да училищенің түлектері еді. Біраз әңгіме-дүкен құрған соң ағайым: «Сендер оқып жүргенде ана тілде оқитын үш топ қана болған еді. Қазір қатары көбейді. 18-ге тарта қазақ топтары бар. Маған педагогикадан беретін жақсы ұстаз керек. Сол орынға өзің лайықтысын. Бастық болғанда жақсы ғой, бірақ өтінішіме құлақ ассаң, келетін бол, сенен хабар күтемін» - деді.

Менің бақытты болашағымнан үлкен үміт күткен ағайымның өтінішін жерге қалдырмай училищеге қайта оралдым. Студенттік жылдардан айырмашылығы тек жас маман ретінде қайта келдім. Міне, ол 1994 жыл болатын. Содан бері уақытта зымырап өтіп жатыр. Еліне елеулі азаматтың қол астында өмірлік тәжірбие жинақтай білдім. Ұстаздық кәсіптің қыр-сырына әбден қанықтым. Тағдыр маған осындай ардақты жанмен кездестіргеніне дән ризамын. Ұстаздық бақыт деген осы шығар, сірә!

Әйтсе де тағдырдың кейде қатал болатынына да көзім жетті. Міне бүгінде арамызда Досмағұл Есләмұлының бейнесі сағымға айналғанына екі жыл болды. Әлі де оның асыл бейнесі көз алдымда, оның ғибратты ғұмыры көңілде жатталып қалды. Өйткені ағайым талай шәкірттің есінде мәңгі қалатын, ғасырда бір туатын, өз мамандығының майталманы, еңбекқор ұстаз. Мені еліме пайдалы қызмет етуге үйретіп тәрбиелеген ұстазыма өмір бойы қарыздар екенімді ешқашан есімнен шығарған емеспін. Оның нұрлы жанары мен салмақты ойлары, мәнді қызметі өзі ширек ғасырдай басшылық еткен Ы.Алтынсарин атындағы Рудный әлеуметтік- гуманитарлық колледжінің тағылымды тарихынан өшпес алтын әріптермен жазылып, жылдар өтіп ғасыр қойнауына енсе де ұмытылмайды. Сондықтан да жылда Ұстаздар мерекесінде Ағайымды зор құрметпен еске алып, өз шәкірттеріме үлгі етіп айтып отырамын.